Books and Images - Astrodienst Guest user u1353390984
24-Jul-2017, 02:53 UT/GMT Siggestremde beleef sy droom | Netwerk24
Siggestremde beleef sy droom
Deur Nasifa Sulaiman 08 Julie 2019 06:00
Martin van der Westhuizen, sy seun M.J., Jasper Steenkamp en Jean-Pierre Robberts voordat Jasper ’n paar rondtes in ’n stock car beleef het. Jasper het selfs ’n trofee gekry om die dag te onthou.
’n Siggestremde man van Worcester wat nog altyd net na die brulgeluide van stock cars kon luister, het vir sy 47ste verjaarsdag uiteindelik die kans gekry om in een te ry.
Jasper Steenkamp sê hy sal dié verjaarsdag nooit vergeet nie. Dit was nadat sy vriendin, Amanda Gouws, en die bestuur by Mega Oval ’n onvergeetlike verrassing vir hom gereël het.
Amanda sê so lank as wat sy Jasper ken, weet sy hy het ’n groot liefde vir stock cars en alles wat daarmee gepaardgaan. “Elke Saterdagaand luister ons na die stock cars en dan sê hy vir my ‘hoor daar’,” vertel Amanda.
Sy sê sy het geweet sy moet iets spesiaals vir sy verjaardag doen.
“Ek het Jean-Pierre Robberts van Mega Oval gekontak en verduidelik dat ek graag wil hê hulle moet Jasper vir ’n spin vat, maar hy moenie weet nie. Hy het gesê hy sal kyk wat hulle kan doen,” vertel sy verder.
Amanda sê Jean-Pierre het laat weet hulle sal dit gratis doen. “ ’n Lid van die klub, Martin van der Westhuizen, en sy seun M.J. het hul kar beskikbaar gestel en Jasper vir ’n paar rondtes om die baan geneem. Ek was in trane. Ek kan nie glo daar is mense wat nog só ’n goeie hart het nie. Ek is so dankbaar vir hulle,” sê Amanda.
Robberts, die ondervoorsitter van Mega Oval, sê hulle het ingestem omdat hulle iets positief in die gemeenskap wil doen. “Ek weet dit sou baie vir Jasper beteken en ons kon dit sien toe hy in die kar sit. Sy reaksie was iets wat jy nie kan beskryf nie,” het hy gesê.
Jasper sê hy het niks verwag nie, maar dit was sy beste verjaarsdag nóg.
“Dit is onbeskryflik – die ervaring; die adrenalien het gepomp. Ek weet nie hoe om vir almal dankie te sê nie. Ek het nou nog nie woorde nie. Dit gebeur min dat mense die moeite doen om iets so spesiaal vir iemand wat jy nie eens ken nie, te doen,” sê Jasper.